Username or email address *
#000000
مراجعة لعبة God of War Ragnarök
#000002
لما لعبت GOW Ragnarok حسيت قد إيه بلايستيشن في إيديها كنز كبير وعنصر جذب خارق لمنصتها، وقد إيه إن كريتوس وسلسلته God of war هي فعلًا أيقونة منصة بلايستيشن اللي ملهاش مثيل على أي منصة تانية، وغالبًا مش هيكون ليها مثيل في المستقبل كمان.
#000003
خدها من لاعب لعب God of war 2018 وحبها جدًا، لعبة God of war ragnarok خلتني أفضل منبهر بكل اللي بيحصل قدامي على الشاشة سواء في المقاطع السينيمائية أو الجيم بلاي. الإنبهار بيبدأ من أول الافتتاحية الأسطورية لحد النهاية اللي ممكن تكون واحدة من أفضل النهايات في التاريخ.
#000004
الملحمة بتبدأ بمشهد هادي بتكون عارف إنه الهدوء اللي قبل العاصفة، في عالم بيعيش فيه كريتوس وإبنه مطاردين من ثور وأودين وفريا بسبب قتل أولاد ثور الأتنين وابن فريا “بالدر” واللي بينذر بقدوم نهاية العالم حسب الأساطير النوردية، والمسماة براجناروك. حدث بيحاول يتجنبه كريتوس ويجنبه لإبنه اللي في آخر الجزء السابق اتضح إن له دور غامض فيها.
#000005
القصة من أعظم ما يكون من حيث الإخراج والسرد وفيها تفاصيل وشخصيات جانبية أكتر كتير. اللعبة مبنية بطبقات من التعقيد، بحيث أسلوب السرد يكون بسيط للي عايز يتابع قصة ملحمية مليانة تفاصيل لكن في نفس الوقت في اسقاطات وإشارات لتفاصيل أكتر للي عايز يتعمق في الميثولوجيا.
#000006
علاقة كريتوس وأتريوس من بعيد هي علاقة أي أب بإبنه. أب عايز يحمي ابنه بأي شكل حتى لو ده تضمن شوية تقييد لحريته، والإبن عايز دايمًا حرية أكتر وعايز يعمل اللي في دماغه. لما أدركت قد إيه العلاقة دي أي حد فينا يقدر يحس بيها وبالtension اللي موجود بين الأب وإبنه انبهرت أكتر لإن دي الطبقة الأولى للقصة. كريتوس أب خايف على إبنه وده محركه الأساسي في الأحداث وده بيخليك تسأل طول الأحداث.
#000007
يا ترى إيه الصح؟ إن كريتوس يحقق رغبة أتريوس ويمشي وراه وساعتها يكسب حبه وتقديره لكن ممكن يخسره هو نفسه، ولا الأفضل إنه يجبره على الطاعة وساعتها ممكن يخسر علاقتهم؟ سؤال بيسأله كل أب لنفسه، وكان شيء جميل إننا نشوف إن لعبة أكشن ومغامرة ملحمية زي دي محركها هو علاقة إنسانية بسيطة وهدفها نبيل، كلنا نقدر نفهمه ونحس بيه. كريتوس بيعيش مرحلة بيعيشها كل أب على وجه الأرض لكن اللعبة بتحاول تحطك في سيناريو بيكون جميع الطرق فيه مؤدية لنتايج مش مضمونة وصعبة.
#000008
اللعبة بتبني حوالين التركيز الأساسي بتاع كريتوس وأتريوس عالم واقع في خطر لا مفر منه، وشخصيات جانبية كل واحد فيهم له دوافعه اللي بتخليه يتفق او يختلف مع أهداف كريتوس وإبنه وعشان كده مفيش هنا أشرار وطيبين على عكس معظم القصص الملحمية اللي بتحطلك شخصيات وبتحاول تجبرك تتعاطف معاهم أو تتبنى وجهات نظرهم.
#000009
الشخصيات كلها متمثلة بشكل عظيم وأولهم طبعًا كريتوس وأتريوس ومن وراهم أودين و ثور وفريا والأقزام بروك وسندري. الحقيقة مهما فضلت أوصفلك قد إيه التمثيل قوي مش هتتوقع مدى قوته اللي فاقت حتى الجزء اللي فات.
#000010
شخصية أتريوس اللي كنت منزعج منها في الجزء اللي فات بقت أنضج وأكثر حكمة واتطورت كتير. أنت هنا بتشوف قدامك لوكي بطباعه المعروفة عنه من خداع ومكر ووسع حيلة قدامك وهي بتنمو في أتريوس.في نص كل حكاية ابن متمرد مع أبوه المتسلط، واللي وجهات نظرهم بتختلف تمامًا عن بعض في بعض الأحيان لكيفية الوصول لنفس الهدف لكن في النهاية العلاقة بينهم هي المحرك الأساسي للأحداث.
#000011
طيب، كل ده كلام عن القصة أخبار الجيم بلاي إيه؟
#000012
اللعبة المرة دي قربت أكتر من فانتازيا الhack and slash اللي كنا عايشينها في الثلاثية القديمة على بلايستيشن 2 و3 بحيث المعارك بقت عنيفة وسريعة الوتيرة بشكل أكبر من الأجزاء السابقة، وده عن طريق توسيع شجرة المهارات ليك أنت ككريتوس وأتريوس ومعاكوا فريا. بقى في مجموعة أوسع من الضربات اللي ممكن تفتحها مع الوقت بجانب تطوير أسلحتك ودروعك. كل ضربة ليها أنيميشن مختلف ومع تطوير سلاح الblades of chaos هتلاقي الكومبات بقى من أمتع ما يكون.
#000013
محتوى اللعبة متقسم بين مهمات قصة ومهمات جانبية بشكل كلاسيكي، شبيه بالجزء السابق إلا إن المهمات الجانبية هنا عددها أكبر وعلى الرغم من إن المطور قال إنه مستوحيها من ذا ويتشر 3 لكن أنا ماحستش كده بصراحة وكان مستواها متفاوت بالنسبالي.
#000014
مهمات القصة كلها ملحمية وبتقدم مفاجآت في الأحداث وطبعًا سينيمائية في السرد وعظمة التمثيل لكن المهمات الجانبية كان أغلبها استغلال للمناطق شبه المفتوحة اللي عندك منها كتير بالمناسبة في اللعبة، واستغلال للمعارك كمان معاها...مايضرش. المهمات دي ولإن اللعبة خطية والlevel design فيها مش بيتيح ليك غير طريقة واحدة لإتمام كل مهمة كنت بحسها بتقيد حريتي ساعات وبتقتل متعة التقدم في القصة بشكل خلاني اتجنب اعملها لحد نهاية اللعبة.
#000015
تصميم العالم الخطي أزعجني في بعض الاحيان وحسيت إنه outdated في بعض الخرايط اللي هتحس فيها إن كل حاجة شبه بعضها لكن اللي خلاها ممتعة شوية هي الألغاز البيئية اللي بتكون على هيئة عقبة محتاج تتخطاها باستخدام الأدوات اللي معاك، وهنا اللعبة مابخلتش عليك وفضلت توفرلك أدوات كتير من البداية للنهاية في شيء شبيه باللي حصل في الجزء الأول بس بشكل أوسع وأعمق.
#000016
في الجزء ده في تنوعية عظيمة في نوع الأعداء والزعماء ومعاركهم بعد ما كانت دي شكوى الجزء اللي فات. المرة دي كل عالم بتروحه فيه أعداء وزعماء جدد والمعارك مع الوقت بتاخد شكل كده محتاج تكتيك شوية في دراسة الأعداء وحركتهم وكيفية هزيمتهم. حسيت إن اللعبة دي هي الخطوة الجديدة بعد الكومبات العبقري بتاع سلسلة باتمان أركهام واللي كان معتمد على الFREE FLOW.
#000017
هنا برضو في FREE FLOW مع ترسانة من الأسلحة المختلفة المعتمدة على عناصر بيئية زي النار والتلج وغيرهم، ده غير الأدوات والضربات اللي بيوفرها الشخصيات المرافقة ليك. كل عدو عنده مناعة ضد عنصر ما، وقابلية للداميدج بعنصر تاني ومجموعة من الضربات اللي ممكن تتصد ومجموعة تانية من الضربات غيرا لقابلة للصد. وبالتالي نظام الCOUNTER اللي بقى متاح باستخدام الدرع مش دايمًا فعال وساعات كتير هتلجأ للدودج زي ألعاب السولز. يعني الموضوع عايز منك دراسة وبنصحك تلعب اللعبة على صعوبة عالية عشان جزئية الكومبات والتحدي اللي بيقدمه من أمتع ما تم تقديمه في عالم الجيمينج.
#000018
بما إن اللعبة دايمًا فيها عالشاشة شخصيتين أو أكتر كنت بتمنى أشوف كو أوب مود وشايف إنه كان هيفرق جدًا مع تجربة اللعبة واللي كان فيها تفاعل مميز بين الشخصيات دايمًا حتى أكتر من جزء 2018.
#000019
بالنسبة للجانب التقني فاللعبة بتشتغل بشكل رائع وسلس إلى ابعد الحدود سواء على بلايستيشن 5 أو بلايستيشن 4. على بلايستيشن 4 ماحستش خالص بأي تقطيع رغم إن اللعبة مليانة تفاصيل في المعارك ولحظات تقيلة تقنيًا لكن أثبتتلي إن الجيل اللي فات مانتهاش لسة وقادر على تقديم عظمة.
#000020
على بلايستيشن 5 كانت اللعبة برضه سلسة بشكل مش طبيعي بحيث تقدم دقة2K على مود الأداء وتكون مستهدفة 60 فريم في الثانية أو 4K مع 30 فريم وطبعًا في لعبة زي دي كنا مفضلين الفريمات الأعلى مع الدقة الأقل.
#000021
رسوميًا وتصميميًا اللعبة هتحسها إضافة لجزء 2018 مع تفاصيل أكتر وقصة أعظم بمراحل. هل ده معناه إنها ماتستحقش تتجاب أو ماتستحقش تتسعر كلعبة جديدة؟ الحقيقة أنا مش شايف كده خالص بالعكس اللعبة تستحق كل دولار مدفوع فيها بسبب حجم المحتوى واكتمال القصة الملحمية اللي بتحكيها من 2018، لكن ماتتوقعش نطة تقنية مهولة ويمكن Horizon Forbidden west كانت نطة رسومية أكبر منها.
#000022
God of war ragnarok معربة بالكامل لأول مرة ده بيتضمن الدبلجة وهنا التعريب بتظهر عيوبه من أول صوت كريتوس اللي هتحسه مش مناسب او مش بنفس الجودة لحد بعض الاخطاء الموجودة من الحين للآخر، وده سببه إن الاستوديوهات بتاعة الدبلجة بتحصل على السكربت فقط ومش بيشوفوا اللعبة بيحصل فيها إيه قدامهم فبتلاقي غلطات ساذجة زي الضمائر والحاجات اللي مش بتبان في الإنجليزي. يعني مثلًا الشخصية ممكن تكلم شخصية تانية وتقولها YOU كذا كذا وYOU دي مش بتكون باينة في السكربت هي موجهة لمين ولازم المؤدي الصوتي يشوف الأحداث قدامه عشان يظبط الضمائر فيها لإن لو هيقولها بالعربي، مضطر يقوم أنت أو أنتي، وغيرها من المشاكل دي اللي انا عارف إنها مش من الاستوديو لكن في مجملها بتأثر شوية على التجربة.
#000023
في النهاية يا صديقي، لعبة GOW Ragnarok مش خالية من العيوب لكنها برضه على الجانب الآخر هي الملحمة اللي كلنا كنا مستنينها. كانت على قدر الحدث واستحقت الانتظار وقدمت ما أظن إنه من أفضل القصص في تاريخ الأعمال الترفيهية ككل. قصة أب وإبنه بينهم رابط معقد وعميق وفي نفس الوقت بسيط ومفهوم. كمية مشاعر هتحسها مع القصة وإنبهار بالمفاجآت اللي فيها ومتعة في الكومبات والاستكشاف هتخليك تنسى العيوب الموجودة من لفل ديزاين قديم شوية، لقفزة تقنية ضئيلة.
#000025
التقييم النهائي
#000026
أخبار اجهزه الفيديو
#000027
Gamezawy is an online video games news, updates, and salest.
#000028